પોલીસ સુત્રોમાંથી મળત માહિતી અનુસાર, ભરૂચ શહેરના સોનેરી મહેલ ડુમવાડ વિસ્તારમાં રહેતાં અબ્દુલ સલામ અબ્દુલ કાદર મેવાડવાલા શેખની પાંચબત્તી સર્કલ નજીક મેવાવાલા એન્ડ સન્સ નામની દુકાન આવેલી છે. રાત્રીના સમયગાળા દરમિયાન કોઇ તસ્કરોએ તેમની દુકાનના પાછળના ભાગે આવેલી જાળી તેમજ શટર તોડીને દુકાનમાં પ્રવેશ કર્યો હતો. ઉપરાંત દુકાનમાંથી 40 હજાર રૂપિયા રોકડા તેમજ સૂકોમેવો તેમજ ડ્રાઇફ્રુટ મળી કુલ 40 હજારનો સામાન સહિત કુલ 80 હજાર ઉપરાંતના મત્તાની ચોરી કરી રફુચક્કર થઇ ગયો હતો. સવારે તેઓ નિત્યક્રમ મુજબ દુકાને આવતાં દુકાનમાંનો સામાન વેરવિખેર પડેલો હોવાનું જણાયું હતું. તપાસ કરતાં ચોરીની જાણ થતાં તેમણે ભરૂચ એ ડિવિઝન પોલીસને જાણ કરી હતી. પોલીસ કાફલાએ સ્થળ પર દોડી આવી તસ્કરોના પગેરૂ શોધવાની કવાયત હાથ ધરી હતી. બનાવ સંદર્ભે અબ્દુસલામ અબ્દુલકાદર મેવાડવાલા શેખએ એ ડિવિઝન પોલીસ સ્ટેશને કુલ 80 હજારની મત્તાની ચોરીની ફરિયાદ નોંધાવતાં પોલીસે તપાસ હાથ ધરી છે.